Otto Latvala

Otto Oskari Latvala (s. 14. heinäkuuta 1999 Alajärvi) on suomalainen jääkiekkopuolustaja, joka edustaa SM-liigajoukkue Tampereen Ilvestä. Hän toimii joukkueen varakapteenina. Isokokoista Latvalaa on luonnehdittu pelityyliltään peruspuolustajaksi. Hän laukoo oikealta.
Ura.
Seuraura.
Latvala aloitti jääkiekkoilun alajärveläisessä Järviseudun Pallokerhossa, josta hän siirtyi C-juniori-ikäisenä seinäjokiseen S-Kiekkoon. Kaudella 2014–2015 Latvala oli C-nuorten SM-karsinnoissa joukkueensa tehokkain puolustaja ja jakoi sisäisen syöttöpörssin voiton Elias Märijärven kanssa tehoilla 1+3=4. C-nuorten Mestiksen runkosarjassa hän oli S-Kiekon tehokkain puolustaja tehoilla 7+16=23. Vain 15-vuotias Latvala pelasi kauden aikana myös yhden ottelun lähtöseuransa JPK:n miesten III-divisioonajoukkueessa tehden siinä yhden maalin.
Kaudeksi 2015–2016 Latvala siirtyi Hämeenlinnan Pallokerhon B-nuoriin, kun häntä S-Kiekossa valmentanut Marko Raita siirtyi joukkueen valmentajaksi ja otti Latvalan kauden ajaksi asumaan hänen kanssaan. Kauden 2016–2017 hän aloitti seuran A-nuorissa, jonka tehokkain puolustaja Latvala oli tehoilla 6+15=21. Latvala teki lokakuussa 2016 HPK:n kanssa 3+1-vuotisen SM-liigasopimuksen. Hän pelasi loppukauden kuitenkin kokonaan A-nuorissa. Latvala valittiin A-nuorten SM-liigan tammikuun 2017 kuukauden tulokaspelaajaksi. Hän voitti kauden päätteeksi A-nuorten Suomen-mestaruuden ja Latvala palkittiin koko sarjan vuoden tulokkaana Yrjö Hakala -palkinnolla.
Elokuussa 2017 HPK lainasi Latvalan alustavasti koko kauden 2017–2018 kattavalla sopimuksella Mestis-joukkue Lempäälän Kisaan. Hän pelasi siellä tulokaskautensa aikana 42 runkosarjaottelua tehopistein 2+4=6 ja viisi pudotuspeliottelua ilman tehopisteitä. Latvala pelasi myös yhden Suomen Cupin ottelun. Hän debytoi kauden aikana myös HPK:n SM-liigajoukkueessa, jossa Latvala pelasi ensimmäisen ja kauden ainoaksi ottelunsa 9. joulukuuta 2017 Helsingin IFK:ta vastaan. Hänet merkittiin joukkueen seitsemänneksi puolustajaksi. Latvala sai ottelussa jääaikaa lopulta 3.43 minuuttia. Myös kauden 2018–2019 hän pelasi suurimmaksi osaksi lainalla LeKissä. Latvala jakoi koko Mestiksen pudotuspelien puolustajien tehotilaston voiton TUTO Hockeyn Matt Nickersonin kanssa lukemalla +7. Hän pelasi HPK:n SM-liigajoukkueessa kauden aikana viisi runkosarjaottelua ilman tehopisteitä. Latvala pelasi osan kaudestaan myös seuran A-nuorissa. Toukokuussa 2019 HPK käytti hänen sopimuksessaan olleen option ja teki vuoden mittaisen jatkosopimuksen Latvalan kanssa.
Latvala teki liigauransa avausmaalin kauden 2019–2020 viidennellä kierroksella 21. syyskuuta 2019 Helsingin IFK:ta vastaan. Olli Sillanpää valitsi hänet ottelun Alumnien tähtien kolmostähdeksi. Kaikkiaan Latvala teki tulokaskautensa aikana 54 runkosarjaottelussa tehot 2+1=3. Mestarien liigassa hän pelasi viisi ottelua tehden yhden syöttöpisteen. Helmikuussa 2020 Latvala teki HPK:n kanssa kaksivuotisen jatkosopimuksen.
Kaudeksi 2022–2023 Latvala siirtyi 2+1-vuotisella sopimuksella Tampereen Ilvekseen. Joukkuetta valmensi hänelle HPK:sta tuttu Antti Pennanen. Latvala voitti kauden päätteeksi SM-pronssia. Kaudella 2023–2024 hän teki SM-liigan yhden kauden piste-ennätyksensä tehoilla 2+13=15. Maaliskuussa 2024 Ilves tiedotti käyttäneensä Latvalan sopimuksessa olleen option ja hänen sopimustaan jatkettiin kahdella vuodella. Kaudeksi 2024–2025 Latvala nimettiin Ilveksen varakapteeniksi. Hän voitti kauden päätteeksi SM-pronssia.
Maajoukkueura.
Latvala pelasi alle 20-vuotiaiden MM-kilpailuissa vuonna 2019, jolloin hän voitti maailmanmestaruuden. Latvala pelasi myös alle 18-vuotiaiden MM-kilpailuissa vuonna 2017, jolloin hän voitti hopeaa. Yhteensä Latvala on pelannut 31 nuorten ja 21 poikien maaottelua.
Suomen A-maajoukkueessa Latvala on pelannut viisi ottelua ilman tehopisteitä. Hän teki A-maajoukkuedebyyttinsä Swiss Ice Hockey Gamesin 14. joulukuuta 2023 Prahan O2 Arenassa pelatussa avausottelussa Tšekkiä vastaan. Latvala merkittiin Suomen nelospuolustajapariin toisen debytantin, Atro Leppäsen viereen.
Muuta.
Latvala harrasti lapsena myös pesäpalloa. Nykyään hän harrastaa kesäisin golfia.